નક્કી કરેલા દિવસે સોનલ ઘેરથી હોમગાર્ડની ડ્યુટી પર જતી હોવાનું જણાવીને નીકળી. જ્યાંથી બંને ડૉક્ટરો તેને પ્રથમ પુણે અને પછી ભોપાલ સ્ત્રી-બીજ દાન આપવા લઈ ગયા. આ તરફ સોનલનો પરિવાર આ બાબતથી સાવ અજાણ હતો. ડૉક્ટરો વતી બંને એજન્ટ ખુશ્બૂ અને વનિતાએ પણ સોનલના પરિવારને આ બાબતની જરા સરખી પણ ગંધ ન આવે તેની તકેદારી રાખી હતી. ભાંડો ત્યારે ફૂટ્યો જ્યારે કાનપુરથી સ્ત્રી-બીજ આપીને પરત ફરતાં રસ્તામાં સોનલની હાલત અતિશય ખરાબ થઈ ગઈ. પેટ ફૂલી ગયું, દુખાવો થવા માંડ્યો અને શરીર પર સોજા ચડી ગયા. જેથી બંને ડૉક્ટરોએ તેને રાજસ્થાનની આર.કે. હૉસ્પિટલમાં દાખલ કરી. જ્યાં હાજર ડૉક્ટરોએ સોનોગ્રાફી કર્યા બાદ જણાવ્યું કે, સોનલના પેટમાં ત્રણથી ચાર લિટર પાણી ભરાઈ ગયું છે. જો તેને બચાવવી હોય તો તાત્કાલિક અમદાવાદ લઈ જાવ. જોકે બંને ડૉક્ટરોએ સોનલની સારવાર કરાવવાને બદલે તેને વસ્ત્રાલ લાવીને ઉતારી મૂકી. ઘેર પહોંચ્યા બાદ સોનલની તબિયત વધુ બગડતા તેણે ફરી ડૉ. પીયૂષ પટેલને ફોન કર્યો એટલે તેણે તેને પોતાના ભાગીદાર ડૉ. નિસર્ગ પટેલની બોપલ સ્થિત નિશા વુમન હૉસ્પિટલમાં દાખલ થઈ જવા કહ્યું. રાત્રે સાડા અગિયારે ત્યાં દાખલ થયા પછી પણ સ્થિતિ કાબૂમાં ન આવતાં બંને ડૉક્ટરોએ મળીને તેણીને ઝાયડસ હૉસ્પિટલમાં ખસેડી.